O spun de la bun-început: Victor Ponta mi s-a părut mereu a fi genul de frustrat. Frustrat fiindcă înfăţişarea sa purie şi dibăcia combativă comparabilă cu a unui iepuraş l-au împins mereu către protectori. Ce-ar fi fost el în TSD dacă nu l-ar fi pus Năstase preşedinte? Sau ce-ar fi fost între seniorii partidului dacă nu era ginerele lui Ilie Sîrbu? Sau al câtelea era acum la butoane fără sprijinul lui Crin Antonescu?

Frustrările răbufnesc adesea din micul Titulescu, dându-i ghes să arate cât de Victoraş-şmecheraş poate fi el. Şmecheraş în sensul că poate să cadă mereu în picioare, să iasă în câştig chiar şi când cei care l-au ajutat pierd.

Iar ciudăţenia carierei sale - de la simplu procuror la mâna dreaptă a celui mai controversat prim-ministru, de la nimeni în TSD la şefia celui mai mare partid al României, de la Victoraş la domnul prim-ministru Ponta - poate fi un indiciu al cadavrelor principiale peste care probabil că a călcat. Însă, pentru cine are nevoie de confirmări, înăbuşirea protestelor de la Pungeşti şi mai ales argumentarea acesteia nu mai lasă loc de dubii.

Protestatarii văzuţi de sus în jos

Cu toate abuzurile reclamate de societatea civilă, conform Mediafax, Victoraş a aprobat pe 2 decembrie intervenţia jandarmilor: “Cred că România poate fi o ţară democratică şi puternică dacă toţi respectăm legile şi dacă nu acceptăm – şi nu vom accepta – ca 20, 30, 50, 70 de oameni să încalce legea.”

Atunci când pentru susţinerea doctorului Arafat, împotriva puterii portocalii şi implicit pentru susţinerea opoziţiei, în care se afla şi domnul Ponta, ieşeau în stradă doar câteva mii sau sute sau doar o singură persoană, precum acea mămică de tripleţi din Aiud, Victoraş nu spunea la fel. Ci se legitima ca protestatar.

Întrebat, în ianuarie 2012, despre protestele ce tocmai se desfăşurau, declara mândru pentru NewsIn: “Am fost şi în 1989 şi în 1990 în Piaţa Universităţii, alături de mama mea, de sora mea. Ele au fost şi acum acolo. Eu, din cauza funcţiei mele, iată că am avut ceva de pierdut şi n-am putut să vin. Şi regret foarte tare”. Oare?

Chiar şi după ce jandarmii au îngenuncheat civilii, la propriu dar şi cu zeci de dosare penale deschise protestatarilor de la Pungeşti, autorităţile statului condus de Victoraş au ţinut să se asigure că mai dau o lovitură celor căzuţi. Au trimis Sănătatea Publică şi Garda de Mediu să închidă definitiv tabăra, pe motive de igienă. Că n-au protestatarii toalete ecologice şi locuri standard amenajate pentru depozitarea deşeurilor. Ca şi cum jandarmii, detaşaţi cu sutele în zonă timp de zile întregi, ar avea…

Pe cine păzeşte statul din banii cetăţenilor

Apropo, chiar şi chestia asta cu păzitul unei firme private de către jandarmi e o insultă la adresa bunului-simţ în cheltuirea banului public. ArcelorMittal, la Galaţi, cheltuieşte de ani de zile sute de mii de euro lunar pentru a-şi asigura paza gărilor industriale, depozitelor, haldei de zgură şi perimetrului de producţie în sine. Iar situaţia în zonă nu e nicidecum una liniştită, multe dintre intervenţiile paznicilor contra hoţilor de fier vechi, cocs şi alte materiale soldându-se cu spitalizări şi dosare penale de vătămare corporală, adesea gravă, furturile şi distrugerile fiind la ordinea zilei.

În acest context, când la Institutul Aspen a spus “Nu mi-am închipuit că, la un moment dat, cineva o să rupă gardurile companiilor americane în România, dar, sigur, democraţia are o mulţime de feţe”, Ponta a trecut sub tăcere mai multe amănunte.

Unul ar fi acela că nu doar companiilor americane li se rup gardurile în România. Franco-belgiano-germano-indienii de la ArcelorMittal ar putea confirma. Lor li se dărâmă gardul direct, cu încărcătorul frontal, şi li se desfac vagoanele cu cocs din mers. Şi cu siguranţă nu sunt singura firmă străină jefuită sistematic pe teritoriu românesc…

Garduri firave între democraţie şi şmecherocraţie

Un alt amănunt omis de Ponta e acela că nu unei companii americane i s-a dărâmat gardul la Pungeşti. Ci unei companii căreia i s-a dat autorizaţie pe şest, pentru o tehnologie controversată, pe care ţări mult mai avansate decât România, cum ar fi Franţa, refuză să o legifereze pentru că încă nu sunt pregătite s-o controleze, ecologic vorbind.

I-a fost dărâmat gardul unei companii ai cărei subcontractori de prospectare intră fără autorizaţie pe terenurile oamenilor, prin Timiş şi aiurea, bagă explozibil în pământ şi apoi recunosc senini că ei nici n-au ştiut cui aparţine acesta. I-a fost dărâmat gardul unei tehnologii care naşte controverse chiar în interiorul instituţiilor statului: un director de Institut Geologic Român a fost demis, specialişti ai Academiei Române sunt contrazişi de politruci, hotărârile aleşilor locali sunt atacate de numiţii Guvernului în teritoriu ş.a.m.d.

Şi mai grav, şi asta ar trebui să-l macine pe Ponta, s-a dărâmat un gard lăsând să se vadă perfidia de a te da ecologist ca să treci puntea spre Palatul Victoria, de a miza pe civili şi civism până ajungi să dispui de cei în uniformă, de a poza antibăsist coabitând pesedist la fel ca şi acum cinci ani când PNL-ul a fost lăsat în offside după alegeri…

Lupul tânăr şi colţii săi de buldog

Dar cel mai grav este că Victoraş se foloseşte în dispersarea celor care îi stau împotrivă fix de o prevedere născocită de cei pe care îi declară adversarii săi politici. Adică tocmai cei ce au supervizat ciomăgirea manifestanţilor de către Jandarmerie pe vremea când Victoraş îţi trimitea mama şi sora să-i ţină rând la populism în Piaţa Universităţii cât timp stă el la coadă la scaunul de prim-ministru.

Este vorba de articolul 12 al Ordinului 60 din 2010 al Ministrului de Interne, sub semnătura ”buldogului” Blaga. Ştiind că vor ajunge să taie salarii şi să supraimpoziteze pensii, pedeliştii se pregăteau de ce e mai rău. Şi au stabilit că "prin dispoziţia şefului poliţiei municipale/orăşeneşti, în mediul urban şi rural se pot constitui zone speciale de siguranţă publică, în care se instituie dispozitive suplimentare de ordine şi siguranţă publică, folosindu-se inclusiv personal de la alte formaţiuni ale poliţiei - investigaţii criminale, detaşamente de intervenţie rapidă etc.". Conform alineatului următor, "constituirea zonei speciale de siguranţă publică are loc atunci când pe un spaţiu restrâns se concentrează un fenomen infracţional - violenţe, trafic şi consum de droguri, prostituţie etc." iar "în momentul în care cauzele ce au determinat constituirea zonei speciale de siguranţă publică au fost înlăturate, măsurile speciale luate încetează".

Deci statul în stat, legiferat de Blaga pentru bunul plac al poliţiştilor, este azi pus în practică de Ponta. Din 1989 încoace, nimeni n-a avut curaj, nici măcar pedeliştii, să instituie în România vreo zonă cu asemenea statut de abolire a prevederilor democratice, indiferent cât de încinse au fost spiritele. Ponta, transformat într-un Victoraş de cartier, ciumec şi bătăuş faţă de cei ce l-au adus la putere, nu doar că a abolit manifestările civice la Pungeşti, instaurând statul poliţienesco-jandarmieresc. Dar dă semne că va duce tupeul ordinului lui Blaga la un nivel superior, jandarmii şi teroarea instituţionalizată fiind menţinute şi după dispersarea manifestanţilor. Evident, fiindcă localnicii, parte a cauzelor violenţelor din zonă, sunt în continuare acolo, la casele lor...

Dar la fel sunt şi majoritatea cetăţenilor României, încă neînlăturaţi de pe locul lor de baştină! Şi cum, de la accize şi descentralizare până la noul Cod Penal şi alte legi strâmbe, vor fi o mulţime de motive pentru proteste, ce va face Victoraş? Va declara întreaga Românie zonă specială de siguranţă publică?